**SZABÁLYZAT**

**a közérdekű adatok közzétételéről**

Kecskéd Község Önkormányzata ,a Kecskédi Német Nemzetiségi Önkormányzat, kecskéd Község Polgármesteri Hivatala és a Kecskédi Napközi Otthonos Óvoda (a továbbiakban: Adatfelelősök) az információs önrendelkezési jogról és az információszabadságról szóló 2011. évi CXII. törvény (továbbiakban: Info tv.) 30. § (6) és 35.§ (3) bekezdésében, a közérdekű adatok elektronikus közzétételére, az egységes közadatkereső rendszerre, valamint a központi jegyzék adattartalmára, az adatintegrációra vonatkozó részletes szabályokról szóló 305/2005. (XII. 25.) Kormányrendeletben (továbbiakban: KR.) előírtak alapján az Adatfelelősök működése során keletkező közérdekű és közérdekből nyilvános adatokat az alábbi módon teszi közzé.

**1. A dokumentum célja**

 Jelen Szabályzat célja, hogy az: Adatfelelősök),

* kezelésében lévő közérdekű adatok és közérdekből nyilvános adatok nyilvánosságának biztosítása,
* a közérdekű adatok gyors hozzáférhetősége és ezzel a lakosság tájékoztatásának elősegítése,
* a közérdekű és a közérdekből nyilvános adatok közzétételével kapcsolatos feladatok meghatározása,
* az egységes ügymenet és felelősségi rend kialakítása, az információ-áramlás naprakészségének biztosítása érdekében.

Jelen szabályzat személyi hatálya kiterjed az Adatfelelősök valamennyi köztisztviselőjére, munkavállalójára, valamint az eseti jelleggel munkavégzésre igénybe vett dolgozóra, akik közérdekű adatot vagy közérdekből nyilvános adatot tartalmazó adatkezelést és adatfeldolgozást végeznek,

A Szabályzat tárgyi hatálya kiterjed  
- az Adatfelelősöknél nyilvántartott valamennyi közérdekű és a közérdekből nyilvános adatra,  
- az informatikai rendszerben kezelt vagy feldolgozott közérdekű és a közérdekből nyilvános adatra.

A jelen szabályzat betartása az Adatfelelősök vezetőire, valamennyi köztisztviselőjére , és foglalkoztatottjaira nézve kötelező érvényű.  
Jelen Szabályzat a polgármester és az elnök által meghatározott időponttal lép hatályba, és határozatlan időre szól.  
   
A Szabályzatot a jóváhagyás dátumával fennálló és azt követő dátummal létesített köztisztviselői vagy munkajogi jogviszony esetén a köztisztviselő/közalkalmazott/munkavállal köteles tudomásul venni, erről a kormánytisztviselők jogállásáról szóló 2010. évi LVIII. törvény, a Munka Törvénykönyvéről szóló 2012. évi I. tv. 46.§ (1) bekezdése szerint készült írásos tájékoztatóban figyelmét fel kell hívni.

**2. Az Adatfelelősök adatai**

 **2/1.** Az Adatfelelős neve: Kecskéd Község Önkormányzata  
 Székhely: 2852 Kecskéd, Vasút utca 105.  
 Adószám: 15729930-2-11  
 Elérhetőség: 06-34/478-002, polgarmester@kecsked.hu  
 Képviselő: Grúber Zoltán polgármester  
  Adatvédelmi tisztviselő neve:  Hanganov Kft. kijelölt munkatársa  
 Adatvédelmi tisztviselő elérhetősége: dpo@hanganov.hu

**2/2.** Az Adatfelelős neve: Kecskéd Német Nemzetiségi Önkormányzat  
 Székhely: 2852 Kecskéd, Vasút utca 105.  
 Adószám: 15778910-1-11  
 Elérhetőség: 06-34/478-002, nemzetisegiok,kecsked@gmail.com  
 Képviselő: Kirschner Viola elnök  
 Adatvédelmi tisztviselő neve:  Hanganov Kft. kijelölt munkatársa  
 Adatvédelmi tisztviselő elérhetősége: [dpo@hanganov.hu](mailto:dpo@hanganov.hu)

**2/3.** Az Adatfelelős neve: Kecskéd Község Polgármesteri Hivatala  
 Székhely: 2852 Kecskéd, Vasút utca 105.  
 Adószám:15386249-2-11  
 Elérhetőség: 06-34/478-002, hivatal@kecsked.hu  
 Képviselő: Kocsis Gábor jegyző  
 Adatvédelmi tisztviselő neve:  Hanganov Kft. kijelölt munkatársa  
 Adatvédelmi tisztviselő elérhetősége: dpo@hanganov.hu

**2/4.** Az Adatfelelős neve: Kecskédi Napközi Otthonos Óvoda  
 Székhely: 2852 Kecskéd, Óvoda utca 4.  
 Adószám: 15817039-1-11

 Elérhetőség: 06-34/478-161, kecskediovoda@gmail.com  
 Képviselő: Beutl Istvánné intézményvezető  
 Adatvédelmi tisztviselő neve:  Hanganov Kft. kijelölt munkatársa  
 Adatvédelmi tisztviselő elérhetősége: dpo@hanganov.hu

**3. Fogalmak**

A jelen szabályzat alkalmazása során a fogalmakat a jogszabályok által meghatározott tartalommal kell használni.

1. **adatfelelős**: az egyes közzéteendő adatok tekintetében a szervezeti egység vezetője, illetve az általa kijelölt személy, aki előállítja, illetve továbbítja a közzéteendő adatot.
2. **adatfeldolgozó:** az a természetes vagy jogi személy, amely az Adatfelelős nevében személyes adatokat kezel.
3. **adatkezelés:** a személyes adatokon vagy adatállományokon automatizált vagy nem automatizált módon végzett bármely művelet vagy műveletek összessége, így a gyűjtés, rögzítés, rendszerezés, tagolás, tárolás, átalakítás vagy megváltoztatás, lekérdezés, betekintés, felhasználás, közlés, továbbítás, terjesztés vagy egyéb módon történő hozzáférhetővé tétel útján, összehangolás vagy összekapcsolás, korlátozás, törlés, illetve megsemmisít;
4. **adatkezelő:** az a természetes vagy jogi személy, amely a személyes adatok kezelésének céljait és eszközeit önállóan vagy másokkal együtt meghatározza; ha az adatkezelés céljait és eszközeit az uniós vagy a tagállami jog határozza meg, az Adatfelelőst vagy az Adatfelelős kijelölésére vonatkozó különös szempontokat az uniós vagy tagállami jog is meghatározhatja;
5. **adatközlő**: az a közfeladatot ellátó szerv, amely - ha az adatfelelős nem maga teszi közzé az adatot - az adatfelelős által hozzá eljuttatott adatot honlapon közzéteszi;
6. **adatvédelmi incidens:** a biztonság olyan sérülése, amely a továbbított, tárolt vagy más módon kezelt személyes adatok véletlen vagy jogellenes megsemmisítését, elvesztését, megváltoztatását, jogosulatlan közlését vagy az azokhoz való jogosulatlan hozzáférést eredményezi.
7. **érintett hozzájárulása:** az érintett akaratának önkéntes, konkrét és megfelelő tájékoztatáson alapuló és egyértelmű kinyilvánítása, amellyel az érintett nyilatkozat vagy a megerősítést félreérthetetlenül kifejező cselekedet útján jelzi, hogy beleegyezését adja az őt érintő személyes adatok kezeléséhez;
8. **időszerűtlenné vált adat**: az, a közzétett adat, amely a közzététel idejében pontos és megbízható információt tartalmazott, azonban, egy időközben bekövetkezett esemény miatt, a jelenre nézve már nem bír releváns – változó adat esetén az aktuális időállapot szerinti megismeréshez szükséges – információtartalommal.
9. **közzéteendő adat**: az általános közzétételi listában, a különös közzétételi listában és az egyedi közzétételi listában szereplő adatok.
10. **közzététel**: a közzéteendő adatok a honlapon, digitális formában, bárki számára, személyazonosítás nélkül, korlátozástól mentesen, kinyomtatható és részleteiben is adatvesztés és- torzulás nélkül kimásolható módon, a betekintés, a letöltés, a nyomtatás, a kimásolás és a hálózati adatátvitel szempontjából is díjmentesen történő hozzáférhetővé tétele, ideértve a pontatlan vagy téves adat helyesbítését, a már közzétett, azonban időszerűtlenné vált adatok módosítását, kicserélését, valamint az adatok eltávolítását is.
11. **különleges adat:** a személyes adatok különleges kategóriáiba tartozó minden adat, azaz a faji vagy etnikai származásra, politikai véleményre, vallási vagy világnézeti meggyőződésre vagy szakszervezeti tagságra utaló személyes adatok, valamint az egészségügyi adatok és a természetes személyek szexuális életére vagy szexuális irányultságára vonatkozó személyes adatok;
12. **személyes adat**: azonosított vagy azonosítható természetes személyre („érintett”) vonatkozó bármely információ; azonosítható az a természetes személy, aki közvetlen vagy közvetett módon, különösen valamely azonosító, például név, szám, helymeghatározó adat, online azonosító vagy a természetes személy testi, fiziológiai, genetikai, szellemi, gazdasági, kulturális vagy szociális azonosságára vonatkozó egy vagy több tényező alapján azonosítható.
13. **közérdekű adat:**az állami vagy helyi önkormányzati feladatot, valamint jogszabályban meghatározott egyéb közfeladatot ellátó szerv vagy személy kezelésében lévő és tevékenységére vonatkozó vagy közfeladatának ellátásával összefüggésben keletkezett, a személyes adat fogalma alá nem eső, bármilyen módon vagy formában rögzített információ vagy ismeret, függetlenül kezelésének módjától, önálló vagy gyűjteményes jellegétől, így különösen a hatáskörre, illetékességre, szervezeti felépítésre, szakmai tevékenységre, annak eredményességére is kiterjedő értékelésére, a birtokolt adatfajtákra és a működést szabályozó jogszabályokra, valamint a gazdálkodásra, a megkötött szerződésekre vonatkozó adat. (Infotv. 3. § 5. pontja)
14. **közérdekből nyilvános adat:**a közérdekű adat fogalma alá nem tartozó minden olyan adat, amelynek nyilvánosságra hozatalát, megismerhetőségét vagy hozzáférhetővé tételét törvény közérdekből elrendeli; (Infotv. 3. § 6. pontja);
15. **tartalomfelelős:** az a kijelölt köztisztviselő, aki a belső adatfelelősök által hozzá eljuttatott adatokat a honlapon közzéteszi, továbbá akinek a feladata az adatok és információk feltöltéséből, karbantartásából fakadó feladatok megszervezése, a felmerülő hibák továbbítása az üzemeltető és fejlesztő felé, a rendszer továbbfejlesztésére vonatkozó észrevételek, javaslatok megfogalmazása;
16. **belső adatfelelős:** az a polgármester által kijelölt köztisztviselő, aki az adott adatfelelős által előállított közérdekű adatot, közzététel céljából eljuttatja a tartalomfelelős részére.

**4. Jogszabályok**

* General Data Protection Regulation, röviden: GDPR – Általános adatvédelmi rendelet, hivatalosan az Európai Parlament és a Tanács (EU) 2016/679 rendelete a természetes személyeknek a személyes adatok kezelése tekintetében történő védelméről, és az ilyen adatok szabad áramlásáról, valamint a 95/46/EK irányelv hatályon kívül helyezéséről;
* 1992. évi LXVI. törvény a polgárok személyi adatainak és lakcímének nyilvántartásáról;
* 2011. évi CXII. törvény az információs önrendelkezési jogról és az információszabadságról;
* 2011. évi CLXXXIX. törvény Magyarország helyi önkormányzatairól;
* 2011. évi CXCV. törvény az államháztartásról;
* 2012. évi LXIII. törvény a közadatok újrahasznosításáról;
* 2018. évi LXXV. törvény a közszférabeli szervezetek honlapjainak és mobilalkalmazásainak akadálymentesítéséről.
* 146/1993. (X. 26.) Korm. rendelet a polgárok személyi adatainak és lakcímének nyilvántartásáról szóló 1992. évi LXVI. törvény végrehajtásáról;
* 305/2005. (XII. 25.) Korm. rendelet a közérdekű adatok elektronikus közzétételére, az egységes közadat-kereső rendszerre, valamint a központi jegyzék adattartalmára, az adatintegrációra vonatkozó részletes szabályokról;
* 368/2011. (XII. 31.) Korm. rendelet az államháztartásról szóló törvény végrehajtásáról;
* 18/2005. (XII. 27.) IHM rendelet a közzétételi listákon szereplő adatok közzétételéhez szükséges közzétételi mintákról;

**5. Általános rendelkezések**

1. Az Önkormányzatok az Infotv. 33. § (3) bekezdése alapján, az Infotv. 37. § szerinti elektronikus közzétételi kötelezettségének a [www.kecsked.hu](http://www.kecsked.hu) honlapon tesz eleget.
2. A közérdekű adatok megismerésére irányuló igény alapján a Hivatal hozzáférhetővé teszi a tevékenységével kapcsolatos legfontosabb – így különösen a hatáskörére, illetékességére, szervezeti felépítésére, szakmai tevékenységére, annak eredményességére is kiterjedő értékelésére, a birtokában lévő adatfajtákra és a működéséről szóló jogszabályokra, valamint a gazdálkodására vonatkozó - adatokat.
3. Az Önkormányzatok feladat- és hatáskörükbe tartozó döntés meghozatalára irányuló eljárás során készített vagy rögzített, a döntés megalapozását szolgáló adat a keletkezésétől számított tíz évig nem nyilvános. Ezen adatok megismerését a Polgármester/Elnök engedélyezheti.
4. Az elektronikusan közzétett adatok - ha e törvény vagy más jogszabály eltérően nem rendelkezik - a honlapról nem távolíthatók el. Az intézmény megszűnése esetén a közzététel kötelezettsége az intézmény jogutódját terheli.
5. Az információs önrendelkezési jogról és az információszabadságról szóló 2011. évi CXII. törvény (a továbbiakban: Info tv.) előírja a közadatkereső működését. A közfeladatot ellátó szervek közadataikat a nyilvánosság számára az interneten is közzé kell tenniük, ezzel egyidejűleg a közzétett információkról leíró adatokat kell továbbítani a közadatkereső felé. (<http://www.kozadattar.hu/>)
6. A 305/2005. (XII. 25.) Korm. rendelet 5. (5) bekezdése szerint, a saját honlapon közzé tevő a honlapon az egységes közadatkereső rendszerre mutató hivatkozást köteles elhelyezni.

**6. A közzétételre szánt információk tartalmi és formai követelményei**

* A közzétételre szánt információknak hitelesnek, tényszerűnek, aktuálisnak és megalapozottnak, továbbá naprakésznek kell lennie.
* A közzétételre szánt információnak meg kell felelnie az adat-és titokvédelmi előírásoknak, a szerzői joggal kapcsolatos szabályoknak.
* A közzétételi egységeket, valamint a közadatkeresőben elérhetővé tenni kívánt adatokat html vagy pdf formátum szerint kell elkészíteni.
* Az egyéb rendelkezésre bocsátott állományoknál a széleskörű elérhetőség biztosítása végett elsősorban a következő formátumokat kell használni a MIME típusok szerint értelmezve:
  + application (pdf, msword, zip);
  + text (plain, rtf, html);
  + audio (x-wav, mpeg);
  + video (x-msvideo, quicktime, mpeg);
  + image (jpg, png, gif, tif, bmp).
* Más formátumokat egyéb rendelkezésre bocsátott állományoknál akkor lehet alkalmazni, ha a fent felsorolt formátumok nem alkalmasak, vagy csak jelentősen hátrányosabb feltételek (méret, sebesség) mellett alkalmasak ugyanazon információ megjelenítésére.

**7. A közzététel eljárásrendje**

A közzétételi listák által előírt adatokat a belső adatfelelősök állítják elő és továbbítják a tartalomfelelős részére. A belső adatfelelősök a kívánt közzétételt megelőzően legalább 3 nappal a tartalomfelelős rendelkezésére bocsátják a közzétenni kívánt adatokat, melynek megfelelő formátumra igazításában segítséget nyújt az informatikus. A közzétételre szánt adatokat az e-mailes levelező rendszeren keresztül kell eljuttatni az tartalomkezelő részére.

A közzéteendő adatok továbbításának „alaki” feltételei:

* 1. elektronikus úton (hivatali belső levelező rendszerben, e-mail formájában),
  2. közzétételre alkalmas Word (doc, docx), Excel (xls, xlsx), kép (jpg) vagy PDF formátumban.

A közzéteendő adatok továbbításának „tartalmi” összetevői:

* 1. az adat megnevezése;
  2. amennyiben van, a szükségszerű megjegyzés;
  3. a frissítések ideje;
  4. a megőrzési időpont.

A belső adatfelelősök felelősek azért, hogy a munkakörükhöz kapcsolódó közzétételre köteles adatok a tartalomfelelős személy részére elküldésre kerüljenek és a közzétett közérdekű adatok hitelességéért.

A tartalomfelelős a közlésre történő alkalmasság szempontjából ellenőrzi a közzétételi egység:

* 1. formátumát, alakiságát,
  2. tartalmát,
  3. megjelenítését,
  4. és hiánytalanságát.

Amennyiben az előző bekezdésben meghatározottak közül nem minden teljesül, a tartalomfelelős pontosítás céljából visszaküldi az adatokat a belső adatfelelős részére.

A tartalomfelelős felel azért, hogy a köztisztviselők által eljuttatott közzétételre köteles adatok a megfelelő időben a honlapra feltöltésre kerüljenek.

Pontatlan, hiányos, téves, vagy nem közérthető adatot tilos a honlapon közzétenni!

A közzététel megtörténtéről a tartalomfelelős elektronikus levélben értesíti a belső adatfelelőst, aki – legkésőbb – az értesítés megtörténtét követő munkanapon köteles ellenőrizni a közzététel megtörténtét, valamint a közzétett adatok helytállóságát, illetve teljességét. A tévesen, vagy pontatlanul közzétett adatok helyesbítését, kicserélését a belső adatfelelős a hiba tudomására jutását követően azonnal köteles kezdeményezni a tartalomfelelősnél.

Az informatikus gondoskodik a közzétett adatok mentéséről:

* 1. amennyiben a közzétételi lista az adat előző állapotának archívumban tartását írja elő, az adat módosítása esetén annak elérhetővé tétele a megőrzési idő elteltéig nem szüntethető meg, a módosítás tényét és idejét, az új állapot fellelhetőségét, az archívumban elérhető adat elavulását egyértelműen fel kell tűntetni;
  2. a módosított adat új állapota mellett fel kell tüntetni a frissítés tényét és idejét, illetve az adat előző állapotának archív állományban való elérhetőségét;
  3. a közétett adatok archiválásáról a tartalomfelelős a honlap fejlesztőjével együttműködve köteles gondoskodni.

A belső adatfelelős a közzétett adatok pontosságát, időszerűségét és értelmezhetőségét a közzétételt követően is folyamatosan figyelemmel kíséri.

A közzétett közérdekű adatok pontatlanná, tévessé vagy időszerűtlenné válása esetén, illetve ilyen közérdekű adatok feltárása esetén a belső adatfelelős állítja elő a helyesbített, vagy frissített közérdekű adatokat tartalmazó, külön jogszabályban meghatározott közzétételi egységeket, és azokat a tartalomfelelős ismételten közzéteszi.

Ha saját honlapon közzétett adatot el kell eltávolítani:

1. az elektronikusan közzétett adatok a közzétételi egységekből csak jelen Szabályzatban meghatározottak szerint távolíthatók el;
2. a közzétett adat közzétételi egységből történő eltávolítását a tartalomfelelős a meghatározott megőrzési idő elteltével automatikusan elvégzi, vagy
3. az eltávolítás szükségességéről a belső adatfelelős elektronikus úton értesíti a tartalomfelelőst, aki az eltávolítás iránt a megjelölt időpontban, ennek hiányában haladéktalanul intézkedik.

**8. A közzététellel kapcsolatos feladat-és hatáskörök**

1. Képviselő testület(ek)
   * Dönt az Infotv. 33. § (3) bekezdése alapján saját honlap működtetéséről.
   * Megállapítja az Egyedi Közzétételi Listát.
   * Kialakítja az Önkormányzat hivatalos honlapjával kapcsolatos feladatok ellátásának megosztását.
   * Jóváhagyja a honlappal kapcsolatos költségeket az Önkormányzat éves költségvetésében.
   * Ellátja az intézményi elektronikus közzétételi kötelezettséggel kapcsolatos hatásköröket (engedélyezés, eljárási rend kialakítása, megállapodás jóváhagyása).
2. Polgármester
   * megállapítja és szükség esetén módosítja a közzétételi szabályzatot,
   * a Képviselő testület által megállapított „Egyedi Közzétételi listát” egyezteti a NAIH-hal,
   * meghatározza a szabályzat végrehajtásával kapcsolatos egyes munkaköri feladatokat,
   * a közzététellel kapcsolatos feladatok nem megfelelő teljesítése vagy elmulasztása esetén, a szabályzatot módosítja és megteszi a szükséges intézkedéseket,
   * Meghatározza a honlap nyitóoldalának tartalmát.
   * Jóváhagyja a honlap menüstruktúráját, szerkezetét és tulajdonságait.
   * Elfogadja a honlap látványtervét, valamint főoldali tartalom elrendezését.
   * Jóváhagyja a honlap arculatát.
   * Jóváhagyja a honlap felhasználói felületét, a honlap menüpontjaihoz tartozó szerkesztői felületet,
   * A szükséges beszerzési eljárás keretében dönt, és szerződést köt a honlapfejlesztővel, üzemeltetővel, továbbá a honlap szerkesztőjével,
   * Gondoskodik az Infotv. 37. §-ában meghatározott közzétételi listákon szereplő adatok pontos, naprakész és folyamatos közzétételéről, a **tartalomfelelősnek** való megküldéséről.
   * A közzétételi listában nem szereplő közérdekű adatokra vonatkozó adatigénylések adatai és a belső adatfelelősök éves jelentése alapján évente felülvizsgálja a Képviselő testület által megállapított „Egyedi Közzétételi listát”, és a jelentős arányban vagy mennyiségben felmerült adatigénylések alapján javaslatot tesz a kiegészítésre,
   * Biztosítja az Infotv-ben meghatározott adatoknak a honlapon, digitális formában, bárki számára, személyazonosítás nélkül, korlátozástól mentesen, kinyomtatható és részleteiben is kimásolható módon, a betekintés, a letöltés, a nyomtatás, a kimásolás és a hálózati adatátvitel szempontjából is díjmentesen történő hozzáférhetővé tételét.
   * Figyelemmel kíséri az általános közzétételi lista adatainak frissítését, figyelmezteti az egyes szervezeti egységeket a frissítés szükségességéről.
   * Az adatokat előállító szervezeti egységek tájékoztatására alapozva folyamatosan gondoskodik a közzétételi honlapon közzétett közzétételi egységek megfelelő olvashatóságának, a jogszabályi előírásoknak való megfelelés ellenőrzéséről.
   * A Jegyzővel együttműködve gondoskodik jelen Szabályzatban meghatározott feladatok ellátásáról.
   * Gondoskodik arról, hogy a közérdekű adatok a honlapon a jogszabályban meghatározott módon, helyen és formátumban legyenek közzé téve („Közérdekű adatok” menüpont).
3. Jegyző
   * A honlapon történő közzététellel összefüggő, az adott egységet érintő általános adatfelelősi feladatok végrehajtása, az ezzel kapcsolatos eljárásrend meghatározása.
   * Az adott egység belső adatfelelősének (belső adatfelelőseinek) kijelölése. A belső adatfelelős feladatkör ellátására kijelölt köztisztviselő munkaköri leírásban e feladatkör elvégzését rögzíteni kell.
   * Előállítják, kezelik, illetve nyilvántartják a közzétételi egységekbe tartozó adatokat (állományokat).
   * Gondoskodnak jelen Szabályzatban hozzájuk rendelt feladatok végrehajtásáról.
   * A feladatkörükbe tartozó közzétételi egységek körében havonta ellenőrzik a közzétett közzétételi egységek tartalmát.
   * gondoskodik a közzétételi listáknak megfelelő adatok pontos, naprakész és folyamatos állapotáról és annak átadásáról,
   * a közzétett adatok időszerűségét, olvashatóságát és értelmezhetőségét folyamatosan figyelemmel kíséri,
   * figyelmezteti a tartalomfelelőst a szükséges adatfrissítésről,
   * elkészíti az egyedi közzétételi lista szerinti közzétételi egységeket.
   * gondoskodik a közzétételi listákon szereplő és közzétételre átadott adatok közzétételéről, folyamatos hozzáférhetőségéről és az adatok frissítéséről,
   * figyelmezteti a belső adatfelelőst a szükséges adatfrissítésre,
   * a jogszabályban meghatározott keretek között kialakítja a honlap adatstruktúráját és formáját,
   * biztosítja, hogy a közzétett adatok megegyezzenek a belső adatfelelős által közzétételre átadott adatokkal,
   * gondoskodik a közzéteendő adat előző állapotának archiválásáról abban az esetben, ahol ezt a jogszabály előírja, és az adatfelelős jelzi,
4. Informatikus:
   * kialakítja a honlap struktúráját, tartalmát és formáját,
   * gondoskodik az adatok jogosulatlan megváltoztatása, törlése, megsemmisülése, sérülése elleni védelemről, a sérült adatok helyreállításáról;
   * figyelemmel kíséri az általános és egyedi közzétételi lista adatainak frissítését,
   * segíti a belső adatfelelős és tartalomfelelős napi munkáját,
   * folyamatosan ellenőrzi a honlapon közzétett közzétételi egységek megfelelő olvashatóságát,
   * a közzétételi listáknak megfelelően elvégzi az archiválást, biztosítja az archív állomány elérhetőségét.
5. a köztisztviselők a munkakörükhöz kapcsolódó közérdekű adatokat összegyűjtik és elektronikus formában eljuttatják a belső adatfelelő részére közzétételre előkészítés céljából. A köztisztviselők gondoskodnak a közzétett adatok aktualizálásáról és frissítéséről.   
   * + - 1. **A honlap adatai és tartalma**
6. A honlap elérési címe: http://www.kecsked.hu
7. A honlap az Önkormányzat elektronikus kiadványa, tulajdonosa a Képviselő-testület.
8. A honlappal kapcsolatos tulajdonosi hatásköröket – átruházott hatáskörben – a Polgármester gyakorolja.
9. A honlap feladata annak biztosítása, hogy – az Internetről nyilvánosan elérhető módon – az Önkormányzatra, Hivatalra, valamint a nemzetiségi önkormányzatokra, illetve az általuk nyújtott szolgáltatásokra, ügyintézésre vonatkozó információk strukturált, kereshető formában legyenek megtalálhatók.
10. A honlapnak kötelezően és folyamatosan kell szolgáltatnia a különböző – jogszabályokban, valamint belső szabályozásokban előírt – tartalmakat.
11. A honlappal kapcsolatos feladatok ellátása, illetve koordinálása az informatikus és a tartalomfelelős feladata.
12. A honlap szerkesztésével kapcsolatos feladatok ellátása a Polgármester által kijelölt személy feladata.

**10 A szabályzat hatályba lépése**

Jelen szabályzat 2022. június 1. napján lép hatályba és visszavonásig érvényes.

Kecskéd, 2022. június 1.

…………………………

**Grúber Zoltán**

**Polgármester**

**Kecskéd Község Önkormányzata**

**……………………………………**

**Kirschner Viola**

**Elnök**

**Kecskédi Német Nemzetiségi Önkormányzat**

……………………….

**Kocsis Gábor**

**Jegyző**

**Kecskéd Község Polgármesteri Hivatala**

……………………….

**Beutl Istvánné**

**Intézményvezető**

**Kecskédi Napközi Otthonos Óvoda**

**Megismerési nyilatkozat**

A közérdekű adatok közzétételével kapcsolatos eljárásrendben foglaltakat megismertem.

|  |  |  |  |
| --- | --- | --- | --- |
| Név | Feladat,  hatáskör | Dátum | Aláírás |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |